<classify> LEO Jumamosi nchi itasimama kwa muda kupisha mchezo wa Ligi Kuu Tanzania Bara kati ya watani wa jadi hapa nchini, Simba SC na Yanga SC.Simba wanaingia katika mchezo huu wakiwa kileleni mwa msimamo wa ligi baada ya kukusanya pointi 34 katika mechi 13 walizocheza, ambapo wameshinda 11, sare moja na wamefungwa moja.Yanga ambao wameshashuka uwanjani mara 11 wanashika nafasi ya pili nyuma ya Simba kwa tofauti ya pointi 10, wameshinda saba, sare tatu na wamefungwa moja. Huu ni mchezo wa 103 tangu timu hizi zilipokutana kwa mara ya kwanza mwaka 1965.DEBI KUBWAHii ni moja kati ya debi kubwa barani Afrika, ukiziacha zile za Orlando Pirates na Kaizer Chiefs Afrika Kusini, Raja Casablanca na Wydad Athletic Club Morocco, Al Ahly na Zamalek Misri, Club Africain na Esperance Sportive de Tunis Tunisia.Simba ina kumbukumbu ya kuwashushia wapinzani wao Yanga kipigo kizito cha mabao 6-0, hiki ndio kipigo kikubwa kuwahi kutokea katika mchezo uliozikutanisha timu hizi mbili, ilikuwa mwaka 1977, mabao ya Simba yalifungwa na Abdallah Kibadeni dakika ya 10, 42 na 89, Jumanne Hassan Masimenti dk 60 na 73, Selemani Sanga alijifunga dk. 20.REKODI YA MABAOMabao hayo ya Kibadeni yalimfanya aweke rekodi ya kuwa mchezaji wa kwanza kufunga mabao matatu hat trick katika mchezo wa watani wa jadi, rekodi inayoendelea kudumu mpaka sasa, ambapo hakuna mchezaji aliyefunga idadi hiyo ya mabao mpaka sasa ikiwa imepita miaka 43.Mabingwa watetezi Simba ndio watakuwa wenyeji wa mchezo huu wataingia uwanjani wakiwa na kumbukumbu nzuri ya kushinda 2-0 mchezo wao wa mwisho dhidi ya Ndanda FC, huku wakiwa na mwenendo mzuri wa matokeo ambapo wameshinda mechi zao zote nne zilizopita tena kwa ushindi mnono, walishinda 2-0 dhidi ya KMC, 2-0 mbele ya Lipuli FC, wakawapiga 6-0 Arusha FC kwenye Kombe la FA.Kwa upande wa Yanga katika mechi zao nne zilizopita ukiachana na ushindi mnono wa mabao 4-0 waliopata katika mchezo wa Kombe la FA dhidi ya Iringa United, mechi zilizopita wamepata ushindi a mwembamba, ambapo walishinda 1-0 mbele ya Biashara United, 1-0 dhidi ya Tanzania Prisons na kutoka suluhu na Mbeya City. Mpambano huu unatarajiwa kuwa ni tofauti na ile iliyopita, kwani mashabaki walio wengi wanatarajia kuona mchezo mzuri na wamsisimko mkubwa kutokana na jinsi hali ya vikosi hivi viwili ilivyo kwa sasa.Leo Yanga wataingia uwanjani wakiwa na kiu ya kutaka kulipiza kisasi cha kufungwa bao 1-0 walipokutana mara ya mwisho Februari 16 mwaka jana, bao likifungwa na Meddie Kagere dakika ya 71.Kinachowaaminisha Yanga kuwa wana ubavu wa kupata ushindi leo licha ya wapinzani wao kuonekana wapo moto zaidi yao, ni kwamba walipofungwa katika mchezo huo uliopita wao walikuwa wanaongoza ligi, wakiwa na pointi 58 baada ya kucheza mechi 23, wakishinda 18, sare nne na kufungwa moja huku Simba wakiwa nafasi ya tano baada ya kubeba pointi 36 kwa kushinda mechi 11, sare tatu na kupoteza moja, hivyo kama Simba waliweza kwanini wao washindwe.REKODI ZAOMatokeo ya mechi sita zilizowakutanisha watani hawa zinaonesha kuwa Simba imepata ushindi mara tatu zimetoka sare tatu Februari 16, 2019 Yanga SC 0-1 Simba, mfungaji Meddie Kagere dakika ya 71, Septemba 30, 2018, timu hizi zilitoka suluhu, Aprili 29 Simba 1-0 Yanga bao akifunga Erasto Nyoni dk 37 akiunganisha mpira wa faulo uliopigwa na Shiza Kichuya, Oktoba 28, 2017 timu hizi zilitoka sare ya kufungana bao 1-1 bao la Simba likifungwa na Kichuya dk 57 la Yanga Obrey Chirwa dk 60.Simba waliibuka na ushindi wa 2-1 katika mchezo uliopigwa Februari 25 2017, mabao ya Simba yalifungwa na Laudit Mavugo dk 66 na Kichuya dk 81 la Yanga lilifungwa na Simon Msuva kwa mkwaju wa penalti dk 5 na Oktoba 1, 2016 timu hizi zilitoka sare ya 1-1, Yanga walianza kupata bao kupitia kwa Amissi Tambwe dk 26 Kichuya akaisawazishia Simba dk 87.Licha ya Yanga kutaka kulipiza kisasi lakini Sven Vandenbroeck kocha wa Simba atataka kuendelea na rekodi yake nzuri aliyoanza nayo ya kubeba pointi tatu kuelekea kwenye kutimiza ahadi ya kuipa ubingwa timu yake. Mbelgiji huyo, hiyo itakuwa ni mara yake ya kwanza kukutana na joto la mchezo dhidi ya Yanga ni wazi kuwa mapema tu alishapewa faili la mahasimu wao hao na kulisoma vilivyo kisha kupanga mbinu za kuwamaliza uwanjani. Kocha wa muda wa Yanga, Charles Mkwassa sio mgeni na mechi hizi anazifahamu nje ndani tangu wachezaji wa Wanajangwani hao na pia alipokuwa sehemu ya benchi la ufundi la timu hiyo.KIKOSI CHA SIMBAKikosi cha Simba cha sasa hakina mabadiliko makubwa na kile cha msimu uliopita, walioanza ni Aishi Manula, Zana Coulibaly, Juuko Murshid, Pascal Wawa, Mohammewd Hussein, James Kotei, Clatous Chama, Jonas Mkude, John Bocco, Meddie Kagere na Emmanuel Okwi. Akiba ni Deogratius Munishi, Nicholas Gyan, Yusuph Mlipili, Hassan Dilunga, Mzamiru Yassin, Rashid Juma pamoja na Haruna Niyonzima.Katika kikosi hicho cha Simba utaona watakaokosekana ni Coulibaly, Juuko, Kotei, Okwi, Gyan pamoja na Okwi hivyo kunaipa nafasi kubwa ya Simba kupata ushindi katika mchezo huo kutokana na wachezaji wake wengi kukaa pamoja tangu msimu uliopita. Lakini pia ujio wa wachezaji wapya kama Fransic Kahata, Gadiel Michael, Ibrahim Ajib, Tairon de Salva Gerson Fraga, Kenedy Juma kumekifanya kikosi cha Wanamsimbazi hao kuzidi kuimarika.KIKOSI CHA YANGAUkikiangalia kikosi cha Yanga kilichocheza katika mchezo huo walioanza ni Ramadhan Kabwili, Paul Godfrey. Kelvin Yondani, Andrew Vicent, Gadiel Michael, Abdallah Haji, Feisal Salum, Papy Tshishimbi, Herithier Makambo, Amiss Tambwe, Ibrahim Ajib. Akiba ni Klaus Kindoki, Said Juma, Juma Abdul, Mohammed Issa, Matheo Anthony, Mrisho Ngassa na Haruna Moshi.Hivyo utaona kikosi cha Yanga kina mabadiliko makubwa, watakaokosekana ni Moshi, Matheo, Kindoki, Ajibu, Tambwe, Makambo, Haji, Gadiel. Licha ya Yanga kuwa na mabadiliko hayo lakini maingizo mapya akiwemno Tariq Seif, Patrick Sibomana, David Molinga, Farouk Shikalo, Lamine Moro, Metacha Mnata wameonekana kuingia moja kwa moja katika mfumo wa kikosi hivyo hawataingia kinyonge na watataka kuwapa kile wanachokihitaji mashabiki wao.Lakini pamoja na hayo yote ni vigumu kutabiri mshindi kwani mara kadhaa tumeshuhudia matokeo yasiyotarajiwa kwa timu ambayo kwa kipindi hicho inaonekana ni dhaifu kuibuka na ushindi dhidi ya timu inayoonekana kama ni bora, hivyo sio ajabu Yanga kuifunga Simba.  <topic>: MICHEZO 